ครม.เห็นชอบมาตรการกระตุ้นเศรษฐกิจในประเทศ เพื่อให้เกิดเม็ดเงินหมุนเวียนในระบบเศรษฐกิจ ผลักดันจีดีพีขยายตัวร้อยละ 0.5-0.6
ครม.เห็นชอบมาตรการกระตุ้นเศรษฐกิจในประเทศ เพื่อให้เกิดเม็ดเงินหมุนเวียนในระบบเศรษฐกิจ ผลักดันจีดีพีขยายตัวร้อยละ 0.5-0.6นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม.มีมติเห็นชอบชุดมาตรการกระตุ้นเศรษฐกิจ ตามที่ประชุม ครม.เศรษฐกิจ และกระทรวงการคลังเสนอ เพื่อกระตุ้นเศรษฐกิจให้กับ 3 กลุ่มประชาชนทั่วประเทศ ประกอบด้วยมาตรการดูแลและช่วยเหลือค่าครองชีพผู้ถือบัตรสวัสดิการแห่งรัฐ สำหรับผู้มีรายได้น้อย ซึ่งจะเพิ่มเงินในบัตรให้อีก 500 บาทต่อเดือน / เพิ่มเบี้ยยังชีพผู้สูงอายุ 500 บาทต่อเดือนและเพิ่มเงินสำหรับดูแลบุตร 300 บาทต่อเดือน โดยทั้งหมดนี้จะให้เพียง 2 เดือนเท่านั้น ในเดือนสิงหาคมและกันยายน2562 มาตรการเพื่อช่วยเหลือเกษตรกรผู้ประสบภัยแล้งปี 2562 ด้วยการลดดอกเบี้ยเงินกู้กับธนาคารเพื่อการเกษตรและสหกรณ์การเกษตร หรือ ธ.ก.ส. ร้อยละ 0.1 สำหรับต้นเงินกู้ไม่เกิน 3 แสนบาท ในระยะเวลา 1 ปีตั้งแต่วันที่ 1 สิงหาคม 2562 - 31 กรกฎาคม 2563 และขยายเวลาชำระหนี้เงินกู้ 2 ปีไม่จำกัดวงเงิน รวมถึงสนับสนุนต้นทุนการผลิตให้เกษตรกรผู้ปลูกข้าวนาปี ปีการผลิต 62/63 ที่ขึ้นทะเบียนกับกรมส่งเสริมการเกษตร ช่วยค่าปลูก 500 บาทต่อไร่ไม่เกิน 20 ไร่ มาตรการส่งเสริมการท่องเที่ยวในประเทศ ชิม ช้อป ใช้ ให้กับประชาชนที่มีอายุ 18 ปีขึ้นไปและมีบัตรประชาชน สำหรับ 10 ล้านคนแรกเท่านั้น ที่ลงทะเบียนผ่านทางเว็บไซต์กับการท่องเที่ยวแห่งประเทศไทยที่จะเปิดระหว่างวันที่ 23 กันยายนถึงวันที่ 15 พฤศจิกายนนี้ และหากเป็นผู้ได้รับสิทธิ์จะต้องดาวโหลดแอปพลิเคชันเป๋าตังค์เพื่อได้รับสิทธิตามมาตรการ นำไปใช้จ่ายผ่านระบบการชำระเงินทางอิเล็กทรอนิกส์โดยภาครัฐ หรือจีวอลเลต ซึ่งจะได้รับสิทธิวงเงิน 1 พันบาท เพื่อซื้อสินค้าและบริการกับร้านที่เข้าร่วมโครงการเท่านั้น และหากใช้จ่ายเที่ยวตามสถานที่ต่างๆ ที่ไม่ใช่จังหวัดที่เกิดได้ถึง 3 หมื่นบาท ยังสามารถได้รับวงเงินคืน หรือแคชแบ็คได้สูงสุดถึงร้อยละ 15 ของยอดชำระ หรือ 4.5 พันบาทต่อคน โดยสามารถชิมช้อปใช้ได้ระหว่างวันที่ 27 กันยายนถึง 30 พฤศจิกายนนี้